KIRJALLINEN KYSYMYS E-0062/02 esittäjä(t): Camilo Nogueira Román (Verts/ALE) neuvostolle. Puheenjohtajavaltio Espanjan kanta talousarvioennusteisiin ja rakennerahastojen käyttöön vuoden 2006 jälkeen, jolloin ne kattavat täysin myös ehdokasvaltiot.



Virallinen lehti nro 309 E , 12/12/2002 s. 0008 - 0009



KIRJALLINEN KYSYMYS E-0062/02 esittäjä(t): Camilo Nogueira Román (Verts/ALE) neuvostolle (23. tammikuuta 2002) Aihe: Puheenjohtajavaltio Espanjan kanta talousarvioennusteisiin ja rakennerahastojen käyttöön vuoden 2006 jälkeen, jolloin ne kattavat täysin myös ehdokasvaltiot Espanjan pääministerin José María Aznarin ja ulkoministerin Josep Piquén esittelemissä puheenjohtajakauden prioriteeteissa ei mainita neuvotteluja talousarvioennusteista eikä rakennerahastojen käytöstä vuoden 2006 jälkeen, mikä on erityisen vakava asia, kun otetaan huomioon, että kyseessä on neuvottelujen saattaminen päätökseen vuoden 2002 toisella puoliskolla pisimmälle edistyneiden maiden kanssa. Ongelma koskee sekä ehdokasvaltioita että Galician tapaisia alueita, jotka voivat jäädä 15 jäsenvaltion unionissa vuoden 2006 jälkeen alle 75 prosenttiin unionin keskimääräisestä henkeä kohti lasketusta tulosta. Mitkä ovat ne julkisesti kertomatta jätetyt syyt siihen, että neuvoston puheenjohtajavaltio ei mainitse prioriteeteissaan valmistautumista neuvotteluihin näistä EU:n kehittämisen kannalta tärkeistä ongelmista? Vastaus (30. syyskuuta 2002) Neuvosto korostaa pitävänsä tärkeänä taloudellista ja sosiaalista yhteenkuuluvuutta edistävää politiikkaa sekä neuvottelujen jatkamista jäsenyyttä hakeneiden kumppanuusmaiden kanssa. Vuoteen 2006 ulottuvien talousarvioennusteiden osalta neuvosto haluaa muistuttaa parlamentin jäsenelle aikovansa noudattaa täysin 6. toukokuuta 1999 tehdyn toimielinten välisen sopimuksen talousarviota koskevasta kurinalaisuudesta ja talousarviomenettelyn parantamisesta liitteenä olevia vuosien 20002006 rahoitusnäkymiä(1). Neuvosto pyytää erityisesti kiinnittämään huomiota 6. toukokuuta 1999 tehdyn toimielinten välisen sopimuksen kohtaan 25, jonka mukaan vuosien 20002006 rahoitusnäkymien mukauttaminen on tarvittaessa mahdollista tarkemmin määritellyin edellytyksin uusien valtioiden liittymisen yhteydessä laajentumisen aiheuttamien rahoitustarpeiden huomioon ottamiseksi. Komissio julkaisi lisäksi 30. tammikuuta 2002 tiedonannon laajentumisneuvottelujen yhteisistä rahoituspuitteista 20042006, jossa esitetään yleinen lähestymistapa, jota komissio aikoo noudattaa maataloutta, rakennetoimia ja talousarviokysymyksiä koskevissa ehdotuksissaan yhteisiksi kannoiksi. Neuvosto aikoo tarkastella perusteellisesti tätä lähestymistapaa sekä komission ehdotuksia yhteisiksi kannoiksi. Rahoitusnäkymiä ja talousarvioennusteita koskevia kysymyksiä ja neuvotteluja sekä rakennerahastojen täytäntöönpanoa vuoden 2006 jälkeen käsitellään sopivana ajankohtana, etenkin koska neuvosto ei vielä toistaiseksi ole saanut komission ehdotusta rakennerahastoista. Lisäksi neuvosto haluaa ilmoittaa arvoisalle parlamentin jäsenelle, että vuoden 2003 talousarviota koskevien neuvoston painopistealueiden osalta neuvosto antoi istunnossaan 5. maaliskuuta 2002 vuoden 2003 talousarvion suuntaviivat. (1) EYVL C 172, 18.6.1999, s. 1.